**Heti gazdasági események (2018. március 5-március 11.)**

**Szlovén országos gazdasági és külgazdasági hírek**

* **Adria kombi szlovén vasúti operátor új irányvonatot indított a Koperi Kikötő konténerterminálja és München-Riem terminál között**, amely oda-vissza egyelőre heti három alkalommal közlekedik.
* **A Hyundai Motor Manufacturing Czech vállalat a szlovén SPIRIT Befektetés- és Vállalkozásfejlesztési Ügynökség közreműködésével potenciális szlovén autóipari beszállítók feltérképezésén** dolgozik.
* **Szlovénia 6 év után már nem küzd makrogazdasági egyensúlyhiánnyal**, ismertette az Európai Bizottság, Szlovénia pénzügyi és gazdasági helyzetéről készített beszámolójának közzétételekor. Ezzel szemben a **Bizottság, hangsúlyozva az NLB privatizációjának fontosságát megjegyezte, hogy a szlovén pénzügyi szektor jelentős része továbbra is az állam felügyelete alatt áll**, ami veszélyezteti az ország pénzügyi stabilitását. Ugyanakkor nyilvánvaló, hogy a helyzet javítására nem mutatkozik politikai hajlandóság.
* **Maribori beruházást fontolgató EON Reality amerikai szoftverfejlesztő vállalat nem részesül állami támogatásban Szlovéniában**, mivel a Gazdasági Minisztérium vizsgálatai során úgy ítélte meg, hogy a cég nem felel meg a saját tőkére vonatkozó előírásoknak. A maribori önkormányzat nehezményezi, hogy a kormány új csúcstechnológiai munkahelyek létrehozását hiúsította meg. Az önkormányzat tájékoztatása szerint a befektető Magyarországon valósítja meg Mariborban tervezett beruházását.
* A horvát devizabetétesek perében született bírósági ítéletekre reagálva, **az SDS és NSi jobboldali ellenzéki pártok** az NLB bank, valamint a szlovén és nemzetközi jog védelmében, **az Alkotmány kiegészítésére vonatkozó javaslatot nyújtottak be a szlovén Nemzetgyűlésnek. A módosítás védelmet nyújtana az NLB számára a horvát devizabetétesek kártérítési követeléseivel szemben**. Emellett a Nemzetgyűlés közpénzek felügyeletéért felelős bizottságának ülésén az NLB vezetősége felszólította az illetékeseket a horvát bírósági perek esetében a bank védelmére, továbbá hangsúlyozta, hogy az NLB az ügyben eddig egyetlen jogellenes lépést sem tett. (*Nem hivatalos információk szerint a pénzintézet egy esetben már eleget tett a horvát bíróság kártérítési követelésének.)*
* **Peter Gašperšič infrastrukturális miniszter megbeszélést folytatott Sultan Ahmed Bin Sulayemmel, a Dubai Ports World vezérigazgatójával a tengeri és légi közlekedés területén lehetséges együttműködési lehetőségekről**. Jelenleg a ljubljanai repülőteret üzemeltető Fraport Slovenija és a Flydubai légitársaság tárgyal új járat indításáról Ljubljana és az Egyesült Arab Emírségek között.
* Klemen Potisek az Infrastrukturális Minisztérium és Aleš Cantarutti a Gazdasági Minisztérium államtitkárai Japánban tett látogatásuk során kiemelték, hogy a két ország együttműködése az eddigi legmagasabb szinten van. **Cantarutti hangsúlyozta a szlovéniai fejlett infrastruktúra, intelligens hálózatok és közösségek kialakítására irányuló „*NEDO”* szlovén-japán projekt jelentőségét** ésszorgalmazta a sikeres együttműködési projekt egyéb területekre történő kiterjesztését.

**Legfrissebb statisztikák**

* **2018 februárjában éves szinten 15,4%-kal 85.683-ra csökkent a regisztrált munkanélküliek száma Szlovéniában**, jelentette a Szlovén Munkaügyi Hivatal.

**Vállalati hírek**

* **Petrol energetikai cégcsoport 4,5 Mrd EUR árbevételt ért el 2017-ben, ami éves szinten 17%-os növekedést jelent**. Nyeresége 12%-kal 81,1 M EUR-ra nőtt tavaly.
* Szlovén Államvasutak (SŽ) 2017-ben elért pénzügyi eredményei javultak az egy évvel korábbi eredményeihez viszonyítva, a csoport 28 M EUR nyereséggel zárta a tavalyi évet. A csoport kedvező pénzügyi helyzetben fog hozzá az 5 évre szóló korszerűsítési terveihez, közölte Dušan Mes vezérigazgató.

**Események/Előrejelzések**

* 2018. március 13. és 18. között nyitja meg kapuit az **57.** **Nemzetközi Otthon Kiállítás és Vásár a Ljubljanai Kiállítási és Kongresszusi Központban, melyen 33 országból érkező 590 vállalat mutatkozik be, köztük 3 magyar vállalat is.**
* **2018. március 17. és 18. között kerül megrendezésre a 41. APISlovenia Nemzetközi Méhészeti Vásár és Kiállítás Celjében**, melynek idei szakmai partnere Magyarország. Hazánkból 6 kiállító érkezik.